**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ**

**2014 ԹՎԱԿԱՆԻ ԴԵԿՏԵՄԲԵՐԻ 11-Ի N 1471-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ**

**ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ»**

**ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ԸՆԴՈՒՆՄԱՆ**

**1. Իրավական ակտի անհրաժեշտությունը (նպատակը)**.

 ՀՀ կառավարության 16.05.2019 թվականի «ՀՀ կառավարության 2019-2023 թվականների գործունեության միջոցառումների ծրագիրը հաստատելու մասին» N 650-Լ որոշմամբ հաստատված հավելվածի 267-րդ կետի կատարումն ապահովելու նպատակով «Ավտոմոբիլային տրանսպորտի մասին» օրենքում կատարվել են լրացումներ և փոփոխություններ(08.02.2022թ. ՀՕ-8-Ն)։ Օրենսդրական փոփոխությունների արդյունքում սահմանվել է «Անհատ ձեռնարկատերերի և կազմակերպությունների կողմից օդանավակայանի տաքսի ծառայության կազմակերպում» լիցենզավորման ենթակա գործունեության տեսակը։ Իրավական ակտի ընդունման անհրաժեշտությունը պայմանավորված է ոլորտը կանոնակարգող՝ Հայաստանի Հանրապետության կառավարության 2014 թվականի դեկտեմբերի 11-ի N 1471-Ն որոշումը և որոշմամբ հաստատված կարգը իրականացված օրենսդրական փոփոխություններին համապատասխանեցնելուն։ Միաժամանակ իրավական ակտում իրականացվում են փոփոխություններ, որոնք սահմանված կարգավորումները համապատասխանեցնում են ՀՀ Ազգային ժողովի կողմից 2021 թվականի մայիսի 5-ին ընդունված և 2022 թվականի հուլիսի 1-ից գործողության մեջ դրվող Հայաստանի Հանրապետության է նոր Քրեական օրենսգիրքի համապատասխան հոդվածներին:

* 1. **Կարգավորման ենթակա հարաբերությունների ներկա վիճակը և առկա խնդիրները**

 Օդանավակայանների տարածքում մարդատար-տաքսի ավտոմոբիլներով ուղևորափոխադրումներիկազմակերպումը օրենսդրական առանձին կարգավորում չուներ, որի հետևանքով այնտեղ տաքսի ծառայությունների մատուցման գործընթացը պատշաճ չի իրականացվում, անբարեխիղճ ծառայություն մատուցողների կողմից դրսևորվում է անընդունելի վարքագիծ ինչպես ուղևորների, այնպես էլ միմյանց նկատմամբ, պատվերը ձեռք էր բերվում բանավոր հավաքագրելու միջոցով՝ անհանգստություն պատճառելով քաղաքացիներին և հյուրերին: Ծառայության մատուցման համար ներգրավված ավտոմոբիլները հաճախ հին են, բազմագույն, տհաճ արտաքին տեսքով: Հայաստանի Հանրապետություն մուտք գործող օտարերկրյա քաղաքացիները եւ զբոսաշրջիկները հայտնվում են անհարմար դրության մեջ, ինչը զբոսաշրջության տեսանկյունից անընդունելի է: Բացի այդ օդանավակայանի տարածքից տաքսի ծառայություն մատուցելու ցանկություն ունեցող կազմակերպությունները չունեն հնարավորություն օգտվելու տաքսու կայանատեղից, ինչը անհավասար պայմաններ է առաջացնում փոխադրողների համար:

**1.2. Առկա խնդիրների առաջարկվող լուծումները**

 Օդանավակայանի տարածքից մարդատար-տաքսի ավտոմոբիլներով ուղևորափոխադրումներ իրականացնող կազմակերպությունների և անհատ ձեռնարկատերերի համար գործունեության հավասար պայմաններ սահմանելու, մատուցվող ծառայության որակը բարձրացնելու, ոլորտում պատշաճ վերահսկողություն իրականացնելու և առկա այլ խնդրիները կանոնակարգելու նպատակով սույն գործունեությունը սահմանվում է որպես առանձին լիցենզավորման ենթակա՝ ՀՀ-ում մարդատար-տաքսի ավտոմոբիլներով ուղևորափոխադրումների կազմակերպման կարգավորումներից տարբերվող կարգավորմամբ:

**2.Կարգավորման առարկան**

Հայաստանի Հանրապետության կառավարության 2014 թվականի դեկտեմբերի 11-ի N 1471-Ն որոշման մեջ առաջարկվող կարգավորումներով սահմանվում են օդանավակայանի տաքսի ծառայության կազմակերպման առանձին պայմաններ և պահանջներ, մասնավորապես՝

- ներգրավվող ավտոմոբիլի տարիքային սահմանափակում,

-արտաքին տեսքի և գույնի նկատմամբ պահանջ,

- ներգրավվող ավտոմոբիլի վառելիքային համակարգի վերասարքավորման արգելք,

-օդանավակայանի տարածքում տաքսի ծառայության մատուցում իրականացնելու և պատվերը ընդունելու պայմաններ:

**3. Իրավական ակտի կիրառման դեպքում ակնկալվող արդյունքը**

 Իրավական ակտի կիրառման արդյունքում կկանոնակարգվի օդանավակայանների տարածքում տաքսի ծառայության մատուցման գործընթացը, կմատուցվի քաղաքակիրթ և առավել բարձրորակ սպասարկում, ծառայությունների մատուցման գործընթացում կներգրավվեն տարիքով ավելի նոր և միանման արտաքին տեսքի ավտոմոբիլներ: Կբացառվեն ոլորտում անօրինական փոխադրումները:

**4․Նախագծի մշակման գործընթացում ներգրավված ինստիտուտները և անձինք.**

Նախագիծը մշակվել է Տարածքային կառավարման և ենթակառուցվածքների նախարարության կողմից:

**5․ Տեղեկատվություն լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին.**

Որոշման նախագծի ընդունման դեպքում պետական բյուջեի և տեղական ինքնակառավարման մարմնի բյուջեի մուտքերի էական ավելացում կամ նվազում չի նախատեսվում։

**6. Կապը ռազմավարական փաստաթղթերի հետ**

 ՀՀ կառավարության 16.05.2019 թվականի «ՀՀ կառավարության 2019-2023 թվականների գործունեության միջոցառումների ծրագիրը հաստատելու մասին» N 650-Լ որոշում։

ՀՀ վարչապետի 30.03.2022 թվականի «Ավտոմոբիլային տրանսպորտի մասին» Հայաստանի Հանրապետության օրենքում լրացումներ և փոփոխություններ կատարելու մասին» Հայաստանի Հանրապետության 2022 թվականի հունվարի 18-ի ՀՕ-8-Ն օրենքի կիրարկումն ապահովող միջոցառումը հաստատելու մասին N 321-Ա որոշում։